དམར་གཙང་བྲག་ནི་ཟི་ལིང་གྲོང་ཁྱེར་གྱི་ཤར་ཕྱོགས་སུ་སྤྱི་ལེ་སོ་དྲུག་ཡོད་པའི་ཕིན་ཨན་རྫོང་མཁར་གྱི་ཙོང་ཆུའི་ཕ་རོལ་ཏེ་ཧུའུ་ཀྲུའུ་རྫོང་གི་བྲག་དམར་ལུང་མདོའི་བྲག་ལྡེབས་སུ་མཆིས།དུས་རབས་དགུ་པའི་དཀྱིལ་དུ་གླང་དར་མས་ནང་བའི་བསྟན་པ་བསྣུབས་པའི་དུས་སུ།དཔལ་ཆེན་ཆུ་བོ་རིའི་དགོན་གྲྭ་ན་བཞུགས་པའི་གྱེལ་མི་གཙང་རབ་གསལ་དང་།བོ་དོང་པ་གཡོ་དགེ་འབྱུང་།སྟོད་ལུང་པ་དམར་ཤྰཀྱ་མུ་ནེ་གསུམ་གྱིས་འདུལ་བ་དྲེའུ་ཁལ་ཞིག་བཀལ་ཏེ་མངའ་རིས་སྟོད་དུ་བྲོས།གར་ལོག་དང་ཧོར་ཡུལ་བརྒྱུད་དེ་མཐར་མདོ་སྨད་ཡུལ་དུ་བྱོན་ཏེ་ཐོག་མར་ཨན་ཆུང་གནམ་རྫོང་དང་།ལོ་རྡོ་རྗེ་བྲག་ཏུ་བཞུགས།དེ་ནས་ཙོང་ཁའི་བདེ་ཁམས་ཤར་ལྷོའི་ཆར་གྱི་དན་ཏིག་ཏུ་བཞུགས་རིང་དེ་དང་ཤིན་ཏུ་ཉེ་བའི་རྨ་འགྲམ་གྱི་རྒྱ་ཞུར་སྡེ་བའི་དམུ་ཟུ་གསལ་འབར་བྱ་བའི་ཁྱེའུ་ཞིག་མཁས་པ་མི་གསུམ་དང་མཇལ་བས་དད་པ་སྐྱེས་ཏེ་རབ་བྱུང་ཞུས་པས།གཙང་རབ་གསལ་གྱིས་མཁན་པོ་དང་།གཡོ་དགེ་འབྱུང་དང་དམར་ཤྰཀྱ་མུ་ནེས་སློབ་དཔོན་བྱས།རྒྱ་ནག་གི་ཧྭ་ཤིང་ཀེ་ཝང་དང་ཆི་ཕན་རྣམ་གཉིས་ཀྱིས་ཁ་བསྐངས་ཏེ་རབ་ཏུ་བྱུང་ཞིང་བསྙེན་པར་རྫོགས།མཚན་ལ་དགེ་བ་རབ་གསལ་གསོལ་ཞིང་།ཕྱིས་ཐུགས་རབ་ཆེ་བས་དགོངས་པ་རབ་གསལ་དུ་གྲགས།དམར་དང་གཙང་གཉིས་སྐུ་ཚེ་སྨད་དུ་ཙོང་ཆུའི་འགྲམ་གྱི་བྲག་དམར་ངོས་སུ་བཞུགས་པས།